遊靈岩
作者：張栻
朝代：宋

paragraphs: 我登姑蘇臺，笑指前溪水。
水從具區來，古色映清泚。
明朝泛舟去，兩岸雜蘋芷。
縈紆知幾曲，舉目皆可喜。
稻熟千頃黄，秋入四山紫。
疎鐘度橫塘，青帘穿野市。
忽驚秀氣逼，突兀平地起。
飛閣出林顛，穹石滿山趾。
褰裳上深徑，鳴蟬聲聒耳。
木罅露遐觀，欲進足屢止。
梵宮開何年，金碧煥相倚。
上方納湖光，千里凈如砥。
中峯何亭亭，正爾當燕几。
沙闊鷗鷺微，水落魚龍徙。
雲遶闔閭邦，草迷于越壘。
琴臺俯香徑，不念前王侈。
茲山自古今，詎此能爲疻。
老松獨堅卧，根株互盤峙。
頹然閲滄波，愛此青未已。
我來三日留，幽事付行李。
領畧寧有窮，登臨聊可紀。